**Samráðsgátt; Viðmiðunarstundaskrá grunnskóla**

Skólameistarar starfsnámsskóla á Íslandi gera í sjálfu sér ekki athugasemdir við að auka skuli áherslu á íslensku og náttúrufræði í grunnskólum en geta ekki annað en gert alvarlega athugasemd við það að áherslan sé útfærð með því að fjölga tímum í viðmiðunarstundaskrá í íslensku og náttúrufræði á kostnað fjölda tíma í valgreinum. Reikna má með að slík breyting, sérstaklega á unglingastigi, komi verulega niður á tækifærum nemenda til þess að kynnast verk- og listgreinum og þannig þroska áhugasvið sitt.

Í drögum að breytingum á viðmiðunarstundaskrá í samráðsgátt segir m.a.: ,,Þá er unnið að mótun starfsþróunarnámskeiða fyrir starfandi kennara sem ætlað er að efla leiðtoga á námssviðunum íslensku, náttúrufræði og stærðfræði og unnið að stofnun fagráða á sömu námssviðum og **eftirfylgni með því að skólar uppfylli til fulls hlutfall lágmarkskennslutíma samkvæmt viðmiðunarstundaskrá grunnskóla í list- og verkgreinum**.“

Um leið og það er jákvætt að fylgja eigi því eftir að lágmarkskennslutími í verk- og listgreinum sé uppfylltur, skýtur skökku við að á sama tíma eigi að draga úr fjölda tíma í valgreinum en þar hafa nemendur einmitt oft tækifæri til þess að velja verk- og/eða listgreinar og þannig víkka verulega sjóndeildarhring sinn áður en að vali á námi í framhaldsskóla kemur..

Eins og myndin að neðan sýnir er nokkuð sláandi hversu fáum tímum er varið í list- og verknám í 8.-10. bekk í gildandi viðmiðunarstundaskrá en meðaltímafjölda fækkar um meira en helming á milli miðstigs og efsta stigs. Í mörgum skólum hefur nemendum gefist kostur á að velja list-og/eða verkgreinar í val en verði val skert verulega, eins og fram kemur í drögunum, vegna yfirfærslu þeirra tíma yfir í náttúrufræði skerðast möguleikar nemenda til verk- og listnáms í grunnskóla óhjákvæmilega. Ef vel ætti að vera ætti að fjölga tímum í viðmiðunarstundaskrár fyrir verk- og listanám en hlutur þess er innan við 10% af heildartíma í viðmiðunarstundaskrá í 8.-10. bekk.

Reykjavík 14. október 2020

Skólameistarar:

Borgarholtsskóla, Fisktækniskóla Íslands, Fjölbrautaskóla Norðurlands vestra, Fjölbrautaskóla Suðurlands, Fjölbrautaskóla Suðurnesja, Fjölbrautaskóla Vesturlands, Fjölbrautaskólans í Breiðholti, Fjölbrautaskólans við Ármúla, Framhaldsskólans í Austur-Skaftafellssýslu, Framhaldsskólans í Vestmannaeyjum, Menntaskólans á Ísafirði, Menntaskólans í Kópavogi, Tækniskólans, Verkmenntaskóla Austurlands og Verkmenntaskólans á Akureyri.